b'\n_START_ARTICLE_\nBayeux\n_START_SECTION_\nNume\n_START_PARAGRAPH_\nA\xc8\x99ezarea este pomenit\xc4\x83 pentru prima oar\xc4\x83 \xc3\xaen epoca st\xc4\x83p\xc3\xa2nirii romane, de c\xc4\x83tre geograful Ptolemeu . Ca \xc8\x99i episcopul Gr\xc3\xa9goire de Tours mai t\xc3\xa2rziu, Ptolemeu considerase localitatea drept cea mai important\xc4\x83 a\xc8\x99ezare a baiocazilor (lat. baiocasses) din regiunea Bessin. A\xc8\x99a-numita Civitas Baiocassium, numit\xc4\x83 mai t\xc3\xa2rziu de c\xc4\x83tre romani Augustodorum, va purta sub Merovingieni numele Baiocas, pentru a fi consemnat\xc4\x83 \xc3\xaen vremea lui William Cuceritorul sub numele Bayeaux.\n_START_SECTION_\nDemografie\n_START_PARAGRAPH_\n\xc3\x8en anul 1999, ora\xc8\x99ul Bayeux avea 14.961 de locuitori._NEWLINE_Primar \xc3\xaen func\xc8\x9biune (2008 - 2014) este Patrick Gaumont.\n_START_SECTION_\nIstorie\n_START_PARAGRAPH_\nOra\xc8\x99 important al provinciei romane Lugdunensis II, Augustodorum deveni \xc3\xaen evul mediu timpuriu sediul episcopului sufragant din Rouen. \xc3\x8en decursul secolului al III-lea \xc8\x9binutul Bessin a fost colonizat de saxoni, \xc3\xaen secolul al V-lea el a fost ad\xc4\x83ugat de c\xc4\x83tre Clovis I regatului francilor. Pentru perioada merovingian\xc4\x83 este consemnat\xc4\x83 existen\xc8\x9ba unei monet\xc4\x83rii \xc3\xaen Bayeux. _NEWLINE_Sub domnia lui Carol cel Mare Bessin-ul a devenit comitat. Dezvoltarea lui a fost abrupt \xc3\xaentrerupt\xc4\x83 de invaziile normanzilor din 885, condu\xc8\x99i de Rollo. Din anul 924 regiunea intr\xc4\x83 \xc3\xaen componen\xc8\x9ba ducatului normand, ceea ce \xc3\xaens\xc4\x83 nu a st\xc4\x83vilit nelini\xc8\x99tile datorate repetatelor invazii scandinavice. Astfel, \xc3\xaen 940, dup\xc4\x83 o scurt\xc4\x83 perioad\xc4\x83 de st\xc4\x83p\xc3\xa2nire breton\xc4\x83, zona a fost din nou devastat\xc4\x83 de wikingi. Cetatea Bayeux a fost asediat\xc4\x83 \xc3\xaen anul 943 de o\xc8\x99tirile ducelui francilor, Hugues cel Mare (897-956), care urm\xc4\x83rea \xc3\xaenl\xc4\x83turarea lui Richard I de la conducerea ducatului Normanziei. Normandul Hagrold a organizat cu succes ap\xc4\x83rarea ora\xc8\x99ului, dar a trebuit p\xc3\xa2n\xc4\x83 la urm\xc4\x83, \xc3\xaen 944, s\xc4\x83-l cedeze lui Ludovic IV Transmarinul. _NEWLINE_Istoria episcopilor din Bayeux este o tem\xc4\x83 controversat\xc4\x83 \xc3\xaen cercetare. Dup\xc4\x83 unele opinii primul episcop al ora\xc8\x99ului a fost Sf. Exuperus, \xc3\xaen secolul al IV-lea.'